CELEX: 62021CN0603
Language: mt
Date: 2021-09-28 00:00:00
Title: Kawża C-603/21 P: Appell ippreżentat fit-28 ta’ Settembru 2021 mill-Unie van Professionele Transporteurs en Logistieke Ondernemers (UPTR) mid-digriet mogħti mill-Qorti Ġenerali (It-Tmien Awla) fit-28 ta’ Lulju 2021 fil-Kawża T-634/20, UPTR vs Il-Parlament u Il-Kunsill

20.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 513/21
            
         
      Appell ippreżentat fit-28 ta’ Settembru 2021 mill-Unie van Professionele Transporteurs en Logistieke Ondernemers (UPTR) mid-digriet mogħti mill-Qorti Ġenerali (It-Tmien Awla) fit-28 ta’ Lulju 2021 fil-Kawża T-634/20, UPTR vs Il-Parlament u Il-Kunsill
      (Kawża C-603/21 P)
      (2021/C 513/31)
      Lingwa tal-kawża: l-Olandiż
      
         Partijiet
      
      
         Appellant: Unie van Professionele Transporteurs en Logistieke Ondernemers (UPTR) (rappreżentant: F. Vanden Bogaerde, advocaat)
      
         Partijiet oħra fil-proċedura: Il-Parlament Ewropew, Il-Kunsill tal-Unjoni Ewropea
      
         Talbiet
      
      
                  —
               
               
                  L-ewwel kap tat-talbiet: tiddikjara l-appell ammissibbli;
               
            
                  —
               
               
                  It-tieni kap tat-talbiet: tannulla l-punt 4 tal-Artikolu 2 tar-Regolament (1) (UE) 2020/1055 tal-Parlament Ewropew u tal-Kunsill tal-15 ta’ Lulju 2020 li jemenda r-Regolamenti (KE) Nru 1071/2009, (KE) Nru 1072/2009 u (UE) Nru 1024/2012 bl-għan li jiġu adattati għall-iżviluppi fis-settur tat-trasport bit-triq. Dan fuq il-bażi tal-Artikolu 263 tal-verżjoni kkonsolidata tat-Trattat dwar il-Funzjonament tal-Unjoni Ewropea kif ukoll fuq il-bażi tal-aggravji miġbura fil-qasir iktar ’il quddiem;
               
            
                  —
               
               
                  It-tielet kap tat-talbiet: tirriżerva l-ispejjeż.
               
            
         Aggravji u argumenti prinċipali
      
      
         L-ewwel aggravju: l-ammissibbiltà tar-rikors inizjali
      
      Il-membri tal-appellanti għandhom ikunu jistgħu jibbenefikaw minn protezzjoni ġudizzjarja effettiva. Sabiex ikunu jistgħu jibbenefikaw minn protezzjoni ġudizzjarja effettiva, ma tistax issir interpretazzjoni limitattiva tal-kunċett ta’ “inċidenza diretta u individwali” f’dan il-każ, fid-dawl tal-kuntest kriminali/ta’ sanzjoni speċifiku li fih il-membri tal-appellanti ma għandhomx dritt suġġettiv u minħabba dan ma għandhomx aċċess dirett għall-qrati.
      Huwa diffiċli li jitqies li teżisti protezzjoni ġudizzjarja effettiva jekk il-membri tal-appellanti huma meħtieġa li jidħlu f’sitwazzjoni illegali, sabiex sussegwentement jiddependu minn organi ta’ kontroll li għandu jkollhom il-possibbiltà li jwettqu prosekuzzjoni jew li jimponu sanzjoni, mingħajr ma dan ikun obbligu. Minbarra dan, il-protezzjoni ġudizzjarja effettiva ma hijiex iggarantita, peress li qorti nazzjonali mhux dejjem hija obbligata li tagħmel domanda preliminari lill-Qorti tal-Ġustizzja.
      
         It-tieni aggravju: ksur tas-suq uniku
      
      L-Artikolu 3(3) tat-Trattat dwar l-Unjoni Ewropea għandu bħala għan l-istabbiliment ta’ suq intern Ewropew. Dan is-suq intern Ewropew jitwettaq, fost oħrajn, permezz tal-prinċipju tal-moviment liberu tas-servizzi.
      Il-moviment liberu tas-servizzi fil-qasam tat-trasport huwa rregolat mid-dispożizzjonijiet tat-Titolu VI tat-Trattat dwar il-Funzjonament tal-Unjoni Ewropea.
      Minn dan jirriżulta li għandha titfittex liberalizzazzjoni progressiva f’dak li jirrigwarda t-trasport bit-triq u, b’mod speċifiku f’dak li jirrigwarda l-kabotaġġ.
      Storikament, din il-liberalizzazzjoni tas-suq tat-trasport effettivament intlaħqet. Madankollu, il-liberalizzazzjoni milħuqa tas-suq tat-trasport kif ukoll it-tneħħija tar-restrizzjonijiet fih ħadu pass lura. Minħabba d-dispożizzjoni kontenzjuża, il-liberalizzazzjoni milħuqa kompliet tmur lura, peress li issa d-dispożizzjoni kontenzjuża tipprevedi restrizzjoni wiesgħa ħafna li fuq kollox tiżvantaġġa lit-trasportaturi li huma membri tal-appellanti.
      Madankollu, ir-raġunijiet li effettivament huma l-bażi ta’ din ir-restrizzjoni huma bbilanċjati mill-inizjattivi leġiżlattivi l-oħra li jirriżultaw mill-Mobility package.
      Id-dispożizzjoni kontenzjuża tikser l-Artikolu 3(3) TUE kif ukoll il-prinċipju tal-moviment liberu tas-servizzi, stabbilit fit-Titolu VI tat-Trattat FUE u għandha, konsegwentement, tiġi annullata.
      
         It-tielet aggravju: ksur tal-prinċipju ta’ proporzjonalità
      
      L-analiżi tal-impatt li jikkonċerna l-proposta ta’ Regolament tal-Parlament Ewropew u tal-Kunsill li jemenda r-Regolament (KE) Nru 1071/2009 u r-Regolament (KE) Nru 1072/2009 bl-għan li jiġu adattati għall-iżviluppi fis-settur (COM/2017/0281 final) twettqet bl-għan ta’ tkomplija tal-liberalizzazzjoni tal-operazzjonijiet ta’ kabotaġġ ġewwa l-Unjoni Ewropea.
      Fil-kuntest ta’ din l-analiżi tal-impatt, ma tteħidx inkunsiderazzjoni eventwali perijodu ta’ stennija li tressaq biss fi stadju sussegwenti tal-proċedura leġiżlattiva. Wieħed jista’ biss jippreżumi li l-introduzzjoni ta’ perijodu ta’ stennija ta’ 4 ijiem wara l-eżerċizzju tal-aħħar attività ta’ kabotaġġ ikollu impatt sinjifikattiv fuq in-numru ta’ attivitajiet ta’ kabotaġġ ġewwa l-Unjoni Ewropea. Madankollu l-effetti ta’ dan il-perijodu ta’ stennija ma ġewx evalwati f’analiżi tal-impatt matul il-proċedura leġiżlattiva.
      Fir-rigward tal-emenda tal-leġiżlazzjoni li tikkonċerna l-operazzjonijiet ta’ kabotaġġ, li permezz tagħha jitnaqqas kunsiderevolment il-livell ta’ liberalizzazzjoni li kien intlaħaq sa dak iż-żmien permezz tal-introduzzjoni ta’ perijodu ta’ stennija ta’ 4 ijiem wara l-aħħar attività ta’ kabotaġġ, ma jistax jiġi kkontestat li din ma hijiex modifika “sostanzjali”. Għalhekk, analiżi tal-impatt għandha titqies bħala neċessarja għall-iżvolġiment sussegwenti tal-proċedura leġiżlattiva.
      Il-Parlament Ewropew u l-Kunsill ma sostnewx li aġġornament tal-analiżi tal-impatt ma kienx xieraq jew neċessarju għall-proċedura leġiżlattiva.
      Għaldaqstant il-fatt li ma ġietx aġġornata l-analiżi tal-impatt għandu jitqies bħala ksur tal-prinċipju ta’ proporzjonalità li jorbot lill-Parlament Ewropew u lill-Kunsill.
      
         (1)  ĠU 2020, L 249, p. 17.